MT Il-Ġurnal Uffiċjali tal-Unjoni Ewropea C 291/1

OPINJONI TAL-BANK ĊENTRALI EWROPEW

tat-12 ta’ Novembru 2009

dwar proposta għal Direttiva tal-Parlament Ewropew u tal-Kunsill li temenda d-Direttivi 2006/48/KE u 2006/49/KE dwar ir-rekwiżiti kapitali għall-kotba tal-kummerċ u għar-rititolizzazzjonijiet, u r-reviżjoni superviżorja tal-politiki dwar ir-rimunerazzjoni

(CON/2009/94)

2009/C 291/01

Introduzzjoni u bażi legali

1. Fl-10 ta’ Settembru 2009 il-Bank Ċentrali Ewropew (BĊE) irċieva talba mill-Kunsill tal-Unjoni Ewropea għal opinjoni dwar proposta għal Direttiva tal-Parlament Ewropew u tal-Kunsill li temenda d-Direttivi 2006/48/KE u 2006/49/KE dwar ir-rekwiżiti kapitali għall-kotba tal-kummerċ u għar-rititolizzazzjonijiet, u r-reviżjoni superviżorja tal-politiki dwar ir-rimunerazzjoni (1) (minn hawn ’il quddiem id-‘direttiva proposta’).

2. Il-kompetenza tal-BĊE li jagħti opinjoni hija bbażata fuq l-ewwel inċiż tal-Artikolu 105(4) tat-Trattat li jistabbilixxi l-Komunità Ewropea u fuq l-Artikolu 105(5) tat-Trattat, billi d-direttiva proposta tittratta wieħed mill-kompiti tas-Sistema Ewropea tal-Banek Ċentrali (SEBĊ), jiġifieri li tikkontribwixxi għat-twettiq bla xkiel tal-politiki segwiti mill-awtoritajiet kompetenti dwar l-istabbiltà tas-sistema finanzjarja. Skont l-ewwel sentenza tal-Artikolu 17.5 tar-Regoli ta’ Proċedura tal-Bank Ċentrali Ewropew, il-Kunsill Governattiv adotta din l-opinjoni.

Osservazzjonijiet ġenerali

3. Il-BĊE jilqa’ d-direttiva proposta fir-rigward tar-rekwiżiti kapitali għall-kotba tal-kummerċ tal-bank u għar-rititolizzazzjonijiet, li bejn wieħed u ieħor huma konsistenti mal-approċċ żviluppat reċentement mill-Kumitat ta’ Basel dwar is-Superviżjoni Bankarja (2). Il-BĊE huwa tal-fehma li hemm bżonn li jiġu allinjati iktar ir-rekwiżiti tad-direttiva proposta mal-qafas tar-riskju tas-suq ta’ Basel II revedut. B’mod partikolari, il-BĊE jissuġġerixxi l-introduzzjoni fl-Anness II punt (1) tad-direttiva proposta eżenzjoni għall-attivitajiet ta’ kummerċ ta’ korrelazzjoni mir-rekwiżit li l-iskoperturi tat-titolizzazzjonijiet kollha fil-ktieb tal-kummerċ jirċievu t-trattament tar-riskju speċifiku standardizzat.

4. Barra minn hekk, il-BĊE jinnota li l-istudju tal-impatt kwantitattiv li bħalissa qed isir mill-Kumitat ta’ Basel fuq is-Superviżjoni Bankarja jista’ jwassal għar-rikalibrazzjoni tal-“attivitajiet ta’ kummerċ ta’ korrelazzjoni”. Jekk l-istudju tal-impatt tassew iwassal għar-rikalibrazzjoni tal-qafas ta’ riskju tas-suq ta’ Basel II, il-BĊE jappoġġa bis-sħiħ li jkun hemm allinjament korrispondenti tad-direttiva proposta, jew xi emenda għaliha, biex tiġi żgurata l-kompetizzjoni internazzjonali ġusta f’dan il-qasam.

5. Il-BĊE jilqa’ wkoll l-introduzzjoni tad-dispożizzjonijiet ta’ rimunerazzjoni fl-Anness I tad-direttiva proposta, li huma skont l-impenn tal-mexxejja tal-G20 għall-implimentazzjoni ta’ standards ta’ kumpens internazzjonali mmirati li jtemmu prattiċi li jwasslu għat-teħid ta’ riskju eċċessiv (3). Barra minn hekk, il-BĊE jappoġġa l-applikazzjoni tad-dispożizzjonijiet tal-politiki ta’ rimunerazzjoni fil-livell tal-grupp, biex jiġi żgurat it-trattament konsistenti ta’ impjegati li jieħdu riskju fil-ġurisdizzjonijiet kollha fejn joperaw il-banek tal-UE. Fl-aħħar, il-BĊE jenfasizza li meta jiġu introdotti standards internazzjonali li jindirizzaw primarjament istituzzjonijet finanzjarji sinifikanti fid-dritt Komunitarju, li japplika għall-istituzzjonijiet ta’ kreditu kollha (inklużi dawk żgħar), il-prinċipju tal-proporzjonalità, kif stabbilit fit-Trattat, għandu jiġi applikat kif jixraq.

6. Meta l-BĊE jirrakkomanda li tiġi adottata d-direttiva proposta, proposti ta’ abbozzar speċifiċi jidhru fl-Anness akkumpanjati bi spjegazzjoni. Dawn il-proposti ma jindirizzawx l-osservazzjonijiet iktar ġenerali li saru iktar ’il fuq.

Magħmula fi Frankfurt am Main, fit-12 ta’ Novembru 2009. Il-President tal-BĊE Jean-Claude TRICHET

(1) KUMM(2009) 362 finali.

(2) Ara “Revisions to the Basel II market risk framework” [Reviżjonijiet għall-qafas tar-riskju tas-suq ta’ Basel II], “Guidelines for computing capital for incremental risk in the trading book” [Linji gwida għall-komputazzjoni tal-kapital għar-riskju inkrimentali fil-ktieb tal-kummerċ], u “Enhancements to the Basel II framework” [Titjib fil-qafas ta’ Basel II], datat it-13 ta’ Lulju 2009, disponibbli fuq il-websajt tal-Bank for International Settlements’ f’http://www.bis.org

(3) Ara “FSF Principles for Sound Compensation Practices” [Prinċpiji FSF għal Prattiċi ta’ Kumpens Xierqa] u l-istandards ta’ implimentazzjoni rilevanti, disponibbli fil-websajt tal-G20 f’http://www.g20.org